FI Euroopan unionin virallinen lehti L 87/411

KOMISSION DELEGOITU ASETUS (EU) 2017/588,

annettu 14 päivänä heinäkuuta 2016,

Euroopan parlamentin ja neuvoston direktiivin 2014/65/EU täydentämisestä osakkeita, talletustodistuksia ja pörssilistattuja rahastoja varten tarkoitettuja hinnanmuutosvälijärjestelyjä koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 49 artiklan 3 ja 4 kohdan,

sekä katsoo seuraavaa:

(1) Markkinoiden asianmukaisen toiminnan varmistamiseksi olisi vahvistettava hinnanmuutosvälijärjestely tai pienimmät mahdolliset hinnanmuutosvälit tiettyjä rahoitusvälineitä varten. Pakollisella hinnanmuutosvälijärjestelyllä olisi erityisesti hallittava sitä riskiä, että osakkeiden, talletustodistusten ja tietyntyyppisten pörssilistattujen rahastojen hinnanmuutosvälit pienenevät jatkuvasti, sekä tällaisen pienenemisen vaikutusta markkinoiden asianmukaiseen toimintaan.

(2) Muiden rahoitusvälineiden osalta ei voida olettaa, että hinnanmuutosvälijärjestely edistäisi tehokkaasti markkinoiden asianmukaista toimintaa, ottaen huomioon kyseisten rahoitusvälineiden luonne sekä sellaisten markkinoiden mikrorakenteet, joilla niillä käydään kauppaa. Sen vuoksi kyseisten rahoitusvälineiden ei pitäisi kuulua hinnanmuutosvälijärjestelyn piiriin.

(3) Tämä koskee erityisesti todistuksia, joilla käydään kauppaa vain tietyissä jäsenvaltioissa. Ottaen huomioon kyseisten rahoitusvälineiden ominaisuudet sekä sellaisten markkinoiden likviditeetti, laajuus ja luonne, joilla niillä käydään kauppaa, pakollinen hinnanmuutosvälijärjestely ei ole tarpeen tavanomaisesta poikkeavan kaupankäynnin estämiseksi.

(4) Muilla kuin oman pääoman ehtoisilla rahoitusvälineillä sekä kiinteätuottoisilla tuotteilla käydään yleensä OTC-kauppaa, ja vain joitakin niitä koskevia liiketoimia toteutetaan kauppapaikoissa. Pakollista hinnanmuutosvälijärjestelyä ei katsota tarvittavan näitäkään rahoitusvälineitä varten ottaen huomioon niiden likviditeetin erityispiirteet sähköisissä kauppapaikoissa sekä niiden hajaantuminen.

(5) Pörssilistattujen rahastojen ja niiden kohde-etuutena olevien oman pääoman ehtoisten rahoitusvälineiden välisen riippuvuuden vuoksi on tarpeen määrittää pienin mahdollinen hinnanmuutosväli sellaisia pörssilistattuja rahastoja varten, joiden kohde-etuudet ovat osakkeita ja talletustodistuksia. Pakollista hinnanmuutosvälijärjestelyä ei pitäisi kuitenkaan soveltaa pörssilistattuihin rahastoihin, joiden kohde-etuudet eivät ole osakkeita tai talletustodistuksia.

(6) On tärkeää, että kaikki tämän asetuksen soveltamisalaan kuuluvat pörssilistatut rahastot kuuluvat saman, yhteen likviditeettiryhmään perustuvan hinnanmuutosvälijärjestelyn piiriin riippumatta näitä rahastoja koskevien liiketoimien keskimääräisestä päivittäisestä lukumäärästä, jotta voidaan vähentää hinnanmuutosvälijärjestelyn kiertämisriskiä kyseisten rahoitusvälineiden osalta.

(7) Tämän asetuksen soveltamiseksi olisi selvennettävä termin ’merkittävin markkina likviditeetillä mitattuna’ merkitystä, koska tätä termiä käytetään Euroopan parlamentin ja neuvoston asetuksessa (EU) N:o 600/2014 (2) sekä viitehintaa koskevan vapautuksen että liiketoimien raportoinnin yhteydessä.

(8) Hinnanmuutosvälijärjestelyllä vahvistetaan ainoastaan pienin mahdollinen kahden hintatason välinen ero rahoitusvälinettä koskevia toimeksiantoja varten, jotka on merkitty tarjouskirjaan. Sen vuoksi järjestelyä olisi sovellettava yhdenmukaisesti rahoitusvälineen valuutasta riippumatta.

(9) Toimivaltaisten viranomaisten olisi voitava reagoida ennalta tiedettyihin tapahtumiin, joiden vuoksi rahoitusvälinettä koskevien liiketoimien lukumäärä muuttuu, minkä seurauksena sovellettava hinnanmuutosväli ei välttämättä ole enää asianmukainen. Tätä varten olisi vahvistettava erityinen menettely, jotta vältettäisiin tavanomaisesta poikkeavien markkinaolosuhteiden syntyminen sellaisten yhtiötapahtumien johdosta, jotka saattavat aiheuttaa sen, että tietyn rahoitusvälineen hinnanmuutosväli ei ole enää asianmukainen. Menettelyä olisi sovellettava yhtiötapahtumiin, jotka voivat vaikuttaa merkittävästi kyseisen rahoitusvälineen likviditeettiin. Arvioidessaan yhtiötapahtuman vaikutusta tiettyyn rahoitusvälineeseen toimivaltaisten viranomaisten olisi otettava huomioon mahdolliset aiemmat yhtiötapahtumat, joilla on ollut samankaltaisia ominaisuuksia.

(10) Jotta hinnanmuutosvälijärjestely voisi toimia tehokkaasti ja markkinaosapuolille jäisi riittävästi aikaa panna uudet vaatimukset täytäntöön, on aiheellista säätää tiettyjen tietojen keräämisestä sekä kutakin tämän asetuksen soveltamisalaan kuuluvaa rahoitusvälinettä koskevien liiketoimien keskimääräisen päivittäisen lukumäärän varhaisesta julkistamisesta.

(11) Johdonmukaisuuden vuoksi ja rahoitusmarkkinoiden moitteettoman toiminnan varmistamiseksi on välttämätöntä, että tässä asetuksessa säädettyjä säännöksiä ja asiaa koskevia kansallisia säännöksiä, joilla direktiivi 2014/65/EU saatetaan osaksi kansallista lainsäädäntöä, sovelletaan samasta päivästä. Tiettyjä tämän asetuksen säännöksiä olisi kuitenkin sovellettava asetuksen voimaantulopäivästä, jotta varmistettaisiin hinnanmuutosvälijärjestelyn tehokas toiminta.

(12) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

(13) EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklalla perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Merkittävin markkina likviditeetillä mitattuna

Tätä asetusta sovellettaessa osakkeen tai talletustodistuksen merkittävin markkina likviditeetillä mitattuna on asetuksen (EU) N:o 600/2014 4 artiklan 1 kohdan a alakohdassa tarkoitettu ja komission delegoidun asetuksen (EU) 2017/587 (4) 4 artiklassa täsmennetty merkittävin markkina likviditeetillä mitattuna.

2 artikla

Osakkeiden, talletustodistusten ja pörssilistattujen rahastojen hinnanmuutosväli

(Direktiivin 2014/65/EU 49 artiklan 1 ja 2 kohta)

1. Kauppapaikkojen on sovellettava osakkeita tai talletustodistuksia koskeviin toimeksiantoihin hinnanmuutosväliä, joka on vähintään yhtä suuri kuin hinnanmuutosväli, joka vastaa

a) liitteen taulukossa olevaa likviditeettiryhmää, joka vastaa liiketoimien keskimääräistä päivittäistä lukumäärää kyseisen rahoitusvälineen merkittävimmällä markkinalla likviditeetillä mitattuna; ja

b) toimeksiannon hintaa vastaavaa hintaluokkaa kyseisessä likviditeettiryhmässä.

2. Poiketen siitä, mitä 1 kohdan a alakohdassa säädetään, jos osakkeen tai talletustodistuksen merkittävin markkina likviditeetillä mitattuna ylläpitää ainoastaan sellaista kaupankäyntijärjestelmää, joka täsmäyttää toimeksiantoja määräajoin toistuvan huutokaupan ja kaupankäyntialgoritmin avulla automatisoidusti, kauppapaikkojen on sovellettava likviditeettiryhmää, joka vastaa liitteessä olevassa taulukossa pienintä liiketoimien keskimääräistä päivittäistä lukumäärää.

3. Kauppapaikkojen on sovellettava pörssilistattuja rahastoja koskeviin toimeksiantoihin hinnanmuutosväliä, joka on vähintään yhtä suuri kuin hinnanmuutosväli, joka vastaa

a) liitteen taulukossa olevaa likviditeettiryhmää, joka vastaa suurinta liiketoimien keskimääräistä päivittäistä lukumäärää; ja

b) toimeksiannon hintaa vastaavaa hintaluokkaa kyseisessä likviditeettiryhmässä.

4. Edellä 3 kohdassa säädettyjä vaatimuksia sovelletaan ainoastaan sellaisiin pörssilistattuihin rahastoihin, joiden kohde-etuutena on yksinomaan oman pääoman ehtoisia rahoitusvälineitä, jotka kuuluvat 1 kohdan mukaisen hinnanmuutosjärjestelyn piiriin, tai tällaisista oman pääoman ehtoisista rahoitusvälineistä koostuva kori.

3 artikla

Osakkeita ja talletustodistuksia koskevien liiketoimien keskimääräinen päivittäinen lukumäärä

(Direktiivin 2014/65/EU 49 artiklan 1 ja 2 kohta)

1. Tietyn osakkeen tai talletustodistuksen suhteen toimivaltaisen viranomaisen on määrittäessään kyseisen osakkeen tai talletustodistuksen merkittävintä markkinaa likviditeetillä mitattuna viimeistään asetuksen (EU) N:o 600/2014 soveltamispäivää seuraavan vuoden maaliskuun 1 päivänä ja sen jälkeen vuosittain viimeistään maaliskuun 1 päivänä laskettava kyseistä rahoitusvälinettä koskevien liiketoimien keskimääräinen päivittäinen lukumäärä kyseisellä markkinalla sekä varmistettava näiden tietojen julkistaminen.

Edellä 1 alakohdassa tarkoitetun toimivaltaisen viranomaisen on oltava komission delegoidun asetuksen (EU) 2017/590 (5) 16 artiklan mukaisesti määritetyn likviditeetillä mitattuna merkittävimmän markkinan toimivaltainen viranomainen.

2. Edellä 1 kohdassa tarkoitetulla laskennalla on oltava seuraavat ominaispiirteet:

a) siihen sisältyvät kunkin kauppapaikan osalta kyseisen kauppapaikan sääntöjen mukaisesti toteutetut liiketoimet lukuun ottamatta delegoidun asetuksen (EU) 2017/587 liitteessä I olevan taulukon 4 mukaisesti merkittyjä viitehintaan perustuvia liiketoimia ja sopimuskauppoja sekä liiketoimia, jotka toteutetaan vähintään yhden sellaisen toimeksiannon perusteella, johon sovelletaan vapautusta suuren koon perusteella ja jossa liiketoimen koko ylittää delegoidun (EU) 2017/587 7 artiklan mukaisesti määritetyn sovellettavan suuren koon kynnysarvon;

b) se käsittää joko edeltävän kalenterivuoden tai tarvittaessa edeltävän kalenterivuoden sen ajanjakson, jonka aikana rahoitusväline on otettu kaupankäynnin kohteeksi tai sillä on käyty kauppaa kauppapaikassa keskeyttämättä kyseistä kaupankäyntiä.

3. Edellä olevia 1 ja 2 kohtaa ei sovelleta osakkeisiin eikä talletustodistuksiin, jotka on otettu ensimmäisen kerran kaupankäynnin kohteeksi tai joilla on käyty ensimmäisen kerran kauppaa kauppapaikassa enintään neljä viikkoa ennen edeltävän kalenterivuoden päättymistä.

4. Kauppapaikkojen on sovellettava sen likviditeettiryhmän hinnanmuutosvälejä, joka vastaa 1 kohdan mukaisesti julkistettua liiketoimien keskimääräistä päivittäistä lukumäärää, 1 päivästä huhtikuuta kyseisen julkistamisen jälkeen.

5. Ennen osakkeen tai talletustodistuksen ensimmäistä kaupankäynnin kohteeksi ottamista tai ennen ensimmäistä päivää, jona sillä käydään kauppaa, sen kauppapaikan toimivaltaisen viranomaisen, jossa rahoitusväline aiotaan ottaa kaupankäynnin kohteeksi tai jossa sillä aiotaan käydä ensimmäisen kerran kauppaa, on arvioitava kyseisen kauppapaikan liiketoimien keskimääräinen päivittäinen lukumäärä ottaen tarvittaessa huomioon kyseisen rahoitusvälineen aiempi kaupankäyntihistoria ja sellaisten rahoitusvälineiden aiempi kaupankäyntihistoria, joilla katsotaan olevan samankaltaisia ominaisuuksia, sekä julkistettava tämä arvio.

Tätä liiketoimien keskimääräisen päivittäisen lukumäärän julkistettua arvioita vastaavan likviditeettiryhmän hinnanmuutosväliä on sovellettava arvion julkistamisesta alkaen siihen asti, kun kyseistä rahoitusvälinettä koskevien liiketoimien keskimääräinen päivittäinen lukumäärä julkistetaan 6 kohdan mukaisesti.

6. Sen kauppapaikan toimivaltaisen viranomaisen, jossa rahoitusväline on otettu ensimmäisen kerran kaupankäynnin kohteeksi tai jossa sillä on käyty ensimmäisen kerran kauppaa, on viimeistään kuuden viikon kuluttua osakkeen tai talletustodistuksen ensimmäisestä kaupankäyntipäivästä laskettava rahoitusvälinettä koskevien liiketoimien keskimääräinen päivittäinen lukumäärä kyseisessä kauppapaikassa käyttämällä rahoitusvälineellä neljän ensimmäisen viikon aikana käytyä kauppaa koskevia tietoja sekä varmistettava tämän lukumäärän julkistaminen.

Tätä liiketoimien keskimääräisen päivittäisen lukumäärän julkistettua arvioita vastaavan likviditeettiryhmän hinnanmuutosvälejä on sovellettava julkistamisesta alkaen siihen asti, kun kyseistä rahoitusvälinettä koskevien liiketoimien uusi keskimääräinen päivittäinen lukumäärä on laskettu ja julkistettu 1–4 kohdassa säädetyn menettelyn mukaisesti.

7. Tätä artiklaa sovellettaessa rahoitusvälinettä koskevien liiketoimien keskimääräinen päivittäinen lukumäärä on laskettava jakamalla rahoitusvälinettä koskevien liiketoimien kokonaislukumäärä kaupankäyntipäivien lukumäärällä asianomaisena ajanjaksona asianomaisessa kauppapaikassa.

4 artikla

Yhtiötapahtumat

(Direktiivin 2014/65/EU 49 artiklan 1 ja 2 kohta)

Jos toimivaltainen viranomainen katsoo, että yhtiötapahtuma voi muuttaa tiettyä rahoitusvälinettä koskevien liiketoimien keskimääräistä päivittäistä lukumäärää ja tämä johtaa siihen, että kyseinen rahoitusväline kuuluu eri likviditeettiryhmään, toimivaltaisen viranomaisen on määritettävä rahoitusvälinettä varten uusi sovellettava likviditeettiryhmä käsittelemällä rahoitusvälinettä kuin se olisi otettu ensimmäisen kerran kaupankäynnin kohteeksi tai sillä olisi käyty ensimmäisen kerran kauppaa kauppapaikassa sekä sovellettava 3 artiklan 5 ja 6 kohdassa säädettyä menettelyä ja varmistettava uuden likviditeettiryhmän julkistaminen.

5 artikla

Siirtymäsäännökset

1. Sen kauppapaikan toimivaltaisen viranomaisen, jossa osake tai talletustodistus on ensimmäisen kerran otettu kaupankäynnin kohteeksi tai jossa sillä on ensimmäisen kerran käyty kauppaa ennen asetuksen (EU) N:o 600/2014 soveltamispäivää, on kerättävä tarvittavat tiedot, laskettava kyseistä rahoitusvälinettä koskevien liiketoimien keskimääräinen päivittäinen lukumäärä kyseisessä kauppapaikassa ja varmistettava tämän lukumäärän julkistaminen seuraavien määräaikojen kuluessa:

a) viimeistään neljä viikkoa ennen asetuksen (EU) N:o 600/2014 soveltamispäivää, jos päivä, jona osakkeilla tai talletustodistuksilla käydään unionissa ensimmäisen kerran kauppaa kauppapaikassa, on vähintään kymmenen viikkoa ennen asetuksen (EU) N:o 600/2014 soveltamispäivää;

b) viimeistään asetuksen (EU) N:o 600/2014 soveltamispäivänä, jos päivä, jona rahoitusvälineillä käydään unionissa ensimmäisen kerran kauppaa kauppapaikassa, on ajanjaksona, joka alkaa kymmenen viikkoa ennen asetuksen (EU) N:o 600/2014 soveltamispäivää ja päättyy asetuksen (EU) N:o 600/2014 soveltamispäivää edeltävänä päivänä.

2. Edellä 1 kohdan a alakohdassa tarkoitetut laskelmat on suoritettava seuraavasti:

a) jos päivä, jona osakkeilla tai talletustodistuksilla käydään ensimmäisen kerran kauppaa unionissa sijaitsevassa kauppapaikassa, on vähintään kuusitoista viikkoa ennen asetuksen (EU) N:o 600/2014 soveltamispäivää, laskelman on perustuttava tietoihin, jotka ovat saatavissa neljänkymmenen viikon pituiselta viitejaksolta, joka alkaa viisikymmentäkaksi viikkoa ennen kyseisen asetuksen soveltamispäivää;

b) jos päivä, jona osakkeilla tai talletustodistuksilla käydään ensimmäisen kerran kauppaa unionissa sijaitsevassa kauppapaikassa, on ajanjaksona, joka alkaa kuusitoista viikkoa ennen asetuksen (EU) N:o 600/2014 soveltamispäivää ja päättyy kymmenen viikkoa ennen kyseisen asetuksen soveltamispäivää, laskelman on perustuttava tietoihin, jotka ovat saatavissa kyseisen rahoitusvälineen ensimmäiseltä neljän viikon pituiselta kaupankäyntijaksolta;

c) jos päivä, jona osakkeilla tai talletustodistuksilla käydään ensimmäisen kerran kauppaa unionissa sijaitsevassa kauppapaikassa, on ajanjaksona, joka alkaa kymmenen viikkoa ennen asetuksen (EU) N:o 600/2014 soveltamispäivää ja päättyy kyseisen asetuksen soveltamispäivää edeltävänä päivänä, laskelman on perustuttava osakkeen tai talletustodistuksen aiempaan kaupankäyntihistoriaan tai sellaisten muiden rahoitusvälineiden kaupankäyntihistoriaan, joilla katsotaan olevan samankaltaisia ominaisuuksia kuin kyseisillä osakkeilla tai talletustodistuksilla.

3. Edellä 1 kohdassa tarkoitettua julkistettua liiketoimien keskimääräistä päivittäistä lukumäärää vastaavan likviditeettiryhmän hinnanmuutosvälejä on sovellettava asetuksen (EU) N:o 600/2014 soveltamispäivää seuraavan vuoden huhtikuun 1 päivään. Kyseisenä ajanjaksona toimivaltaisten viranomaisten on varmistettava, että sellaisten 2 kohdan b ja c alakohdassa tarkoitettujen rahoitusvälineiden hinnanmuutosvälit, joiden suhteen ne ovat toimivaltainen viranomainen, eivät lisää tavanomaisesta poikkeavaa kaupankäyntiä. Jos toimivaltainen viranomainen havaitsee tällaisista hinnanmuutosväleistä johtuvan riskin, joka kohdistuu markkinoiden asianmukaiseen toimintaan, sen on puututtava tähän riskiin määrittämällä ja julkistamalla asianomaisia rahoitusvälineitä koskevien liiketoimien päivitetty keskimääräinen päivittäinen lukumäärä. Sen on tehtävä tämä kyseisten rahoitusvälineiden pidemmän ja kattavamman kaupankäyntihistorian perusteella. Kauppapaikkojen on viipymättä sovellettava likviditeettiryhmää, joka vastaa kyseistä liiketoimien päivitettyä keskimääräistä päivittäistä lukumäärää. Niiden on sovellettava sitä asetuksen (EU) N:o 600/2014 soveltamispäivää seuraavan vuoden huhtikuun 1 päivään tai siihen asti, kun toimivaltainen viranomainen suorittaa uuden julkistamisen tämän kohdan mukaisesti.

6 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 3 päivästä tammikuuta 2018.

Tämän asetuksen 5 artiklaa sovelletaan kuitenkin asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 349.

(2) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).

(3) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(4) Komission delegoitu asetus (EU) 2017/587, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä teknisillä sääntelystandardeilla, jotka koskevat kauppapaikoille ja sijoituspalveluyrityksille osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta asetettavia avoimuusvaatimuksia sekä velvoitteita toteuttaa liiketoimia tietyillä osakkeilla kauppapaikassa tai kauppojen sisäisen toteuttajan välityksellä (katso tämän virallisen lehden sivu 387).

(5) Komission delegoitu asetus (EU) 2017/590, annettu 28 päivänä heinäkuuta 2016, Euroopan parlamentin ja neuvoston asetuksen (EU) N:o 600/2014 täydentämisestä liiketoimia koskevien tietojen toimivaltaisille viranomaisille ilmoittamista koskevilla teknisillä sääntelystandardeilla (katso tämän virallisen lehden sivu 449).